סגיב כהן

קריירה

סגיב כהן נולד בזיכרון יעקב וגדל בפרדס חנה. לאחר שסיים את שירותו הצבאי למד בבית הספר לג'אז ולמוזיקה בת זמננו "רימון". במהלך הלימודים החל מסע הופעות עם הרכב הגוספל ג'אז של איריס ועופר פורטוגלי שנמשך 4 שנים. כמו כן במסגרת לימודיו ביצע בתחרות "שירימון" את גרסתו לשיר "את לי לילה" של  בועז שרעבי, שלאחר מכן זכה במקום הראשון בתחרות "המלך הבא" בערוץ בריזה של yes ולימים נכלל באלבומו הראשון ומבוקש בהופעותיו עד היום.
בשנת 2001 השתתף בקדם אירוויזיון עם השיר פרי עטו "אומללה-לה", שאף על פי שזכה במקום השישי זכה לביקורות משבחות ולהשמעות רבות בתחנות הרדיו.
בשנת 2002 השתתף כהן בתוכניתו של שמעון פרנס בערוץ 2 "אצל פרנס בטברנה" כזמר הבית למשך עונה שלמה.
בשנת 2004 ראה אור אלבום הבכורה של כהן "חכי עוד רגע" בהפקה עצמאית. השירים הבולטים באלבום הם "חכי עוד רגע", "את לי לילה", "מה לך", "תני לי אוויר" והדואט "ארץ אבודה" עם מרגלית צנעני. כמו כן השתתפו באלבום גבריאל בטלר ו"אילן בבילון" ממשפחת תאקט. האלבום הצליח במידה רבה, וקיבל ביקורות אוהדות מכלי התקשורת. בעקבות ההצלחה יצא כהן לסיבוב הופעות ואירח את הרכב הגוספל ג'אז של עופר פורטוגלי, אבנר גדסי ומרגלית צנעני.
בנובמבר 2004 השתתף כהן במופע בינלאומי ששודר בשידור חי בטלוויזיה אל מיליוני צופים בעולם לכבוד ציון יום מינויו של האפיפיור יוחנן פאולוס השני. המופע התקיים בוורשה פולין.
בסוף 2005 ראה אור האלבום השני של כהן, "התגשמי לי". השירים הבולטים מתוכו היו "איתך", "התגשמי לי", "פרח באביב", "ישקף" שכתב ר' יהוסף בן ישראל, "גלי אותי" שכתב רס"ן ירמי כהן, שבוצע במסגרת פרויקט "עוד מעט נהפוך לשיר" של גל"צ, ו"בבוסתנים", גרסת כיסוי לשירו של אריק לביא שהוקלטה לזכרו במסגרת מופע שהפיקה גלגלצ.
ב-2006 השתתף סגיב במופע "שירת הקאמרי" של תיאטרון הקאמרי יחד עם צעיריו וותיקיו אילי גורליצקי ויונה עטרי. כמו כן השתתף במופע "בחזרה לזוהר" עם אביהו מדינה ומתי סרי.
ב-2007 נוצר הקשר עם גלי עטרי דרך אחותה השדרית והשחקנית שוש עטרי ז"ל שהוביל לעבודה משותפת על האלבום "בין האש ובין המים" של גלי עטרי שאת כולו כתב והלחין סגיב כהן, האלבום ראה אור בספטמבר 2008 וזכה להצלחה רבה. הדואט של כהן ועטרי "מהמרחקים" הכלול באלבום פורסם על ידי אקו"ם כשיר המושמע ביותר לשנת 2009 וזוכה מאז להשמעות מרובות.
במהלך 2008 הוציא כהן כסינגלים את שיר המחאה "להיות פוליטיקאי" וגרסת כיסוי לשירם של אריק איינשטיין ושם טוב לוי "עוד נפגש" בדואט עם קרן כהן.
במרץ 2009 השתתף כהן באלבומו של קובי אפללו "ביום הכי בהיר" בדואט בשיר "שכל העולם ידע".
בספטמבר 2009 ראה אור אלבומו השלישי של סגיב כהן "הרגע" בחסות NMC  ובהפקתו של המוזיקאי אורי זך. השירים הבולטים מהאלבום הם "בדרך אלייך" "שימני כחותם" וה"המפרש" באלבום התארח קובי אפללו בדואט בשיר "תהיה איתי".
ב-2010 חידש סגיב את שירם של מתי כספי ונתן זך "איך זה שכוכב" שזוכה מאז לאינספור השמעות בתחנות הרדיו.
בספטמבר 2011 ראה אור אלבומו הרביעי של סגיב כהן "הללו" שכולו תפילות ופיוטים מחווה למפגש המוזיקלי הראשון שלו מבית אבא, חלק מהפיוטים הולחנו על ידי כהן.
ב-2012 זכה סגיב כהן בפרס אקו"ם בקטגוריה פרס עידוד היצירה למלחין וביצע בטקס את שירו "יורקת אש".
ב 2013–2014  ראו אור כסינגלים מאלבומו הבא והמתהווה של כהן השירים: "יורקת אש", "שובי"- באירוח דין דין אביב, "יש לי אותי", "כול שי כלאם" באירוח נדב קקון ,"יש כאן במה", "השמחה שלי" ו"עולם”.
כל אלה הצטרפו לאלבום ״כל שי כלאם" שראה אור ב-2015  כמו״כ ב-2015 יצא אלבום משותף עם דקלון  שהוביל לסיבוב הופעות מוצלח וב 2016 אלבום משותף עם אהובה עוזרי עם מיטב שיריה.
במקביל בשנת 2016 יזם סגיב ביחד עם עופר פורטוגלי ומקהלת הגוספל  את המופע ״את לי לילה״ שכולל את מיטב שיריו של זוהר ארגוב באנטרפטציה גוספלית ובלוזית.   
עד היום כתב והלחין סגיב כהן לזמרים]: ריטה, דקלון, גלי עטרי, מירי מסיקה, חיים משה, דין דין אביב, לירז צ'רכי, שיר לוי, איתי לוי, נתי לוי, מרגלית צנעני, אביבה אבידן, מנור שבת, פיני חדד, נתנאל, אבי סינואני ועוד.

חיים אישיים

בשנת 1999 כהן התחתן בפעם הראשונה, ונולדו לו שני ילדים, קשת ומעין. ב-2010 התחתן בשנית, ונולדו לו שני ילדים נוספים, גפן והדר.